நிக் ஜோனஸ், அமெரிக்க பாப் இசைப் பாடகர். ஜூமாஞ்சி உள்ளிட்ட சில படங்களிலும் நடித்துள்ளார். இவரும் பிரியங்கா சோப்ராவும் கடந்த ஆண்டு மே மாதம் நியூயார்க் நகரில் நடைபெற்ற ஃபேஷன் திருவிழா ஒன்றில் ஒன்றாகச் சேர்ந்து புகைப்படத்துக்கு போஸ் கொடுத்தனர். அதன்பின், பிரியங்கா சோப்ரா கொடுத்த பேட்டியில் ``நானும், நிக்கும் Ralph Lauren (ஆடை தயாரிக்கும் அமெரிக்க நிறுவனம்) ஆடையை உடுத்தியிருந்ததால் ஒன்றாக போஸ் கொடுத்தோமே தவிர வேறொன்றுமில்லை" என்றார். அதைத் தொடர்ந்து, சில நாள்களில் அமெரிக்க வார இதழ் ஒன்று `பிரியங்கா மற்றும் நிக் இடையே காதல் மலர்ந்துள்ளது என்றும் இருவரும் டேட்டிங் செல்கிறார்கள்' என்றும் செய்தி வெளியிட்டது. இதன் பின்னர் இருவரும் சேர்ந்து இருக்கும் பல புகைப்படங்கள் உலக அளவில் ட்ரெண்டாகின. கடந்த ஆகஸ்ட் 17 ம் தேதி அமெரிக்காவிலிருந்து தன் பெற்றோருடன் இந்தியா வந்தடைந்தார் நிக் ஜோனஸ். 18ம் தேதி இரவு தன் நெருங்கிய நண்பர்கள் மற்றும் உறவினர்கள் சூழ நிக்குடன் இந்திய முறைப்படி நிச்சயதார்த்தம் செய்து கொண்டார் பிரியங்கா.